જોકે માત્ર તેના કારણે જ કરુણાનીધિને હોસ્પિટલમાં દાખલ કર્યા અને સમગ્ર રાજ્યમાં તંગદિલી વ્યાપી ગઈ એવું નથી. જયલલિતાને હોસ્પિટલમાં લઈ જવાયા ત્યારે પણ હોસ્પિટલ, જયલલિતાના નિવાસસ્થાને અને અન્યત્ર જાહેરસ્થળે પોલીસે સતત પહેરો રાખવો પડ્યો હતો. લોકો પોતાના નેતા માટે લાગણીના ઉભરામાં આવીને જાન આપી દે આજેય દક્ષિણ ભારતમાં નવાઈ લાગે નહિ. જોકે તામિલનાડુ સિવાયના ત્રણ રાજ્યોમાં સ્થિતિ થોડી સુધરવા લાગી છે. થોડી આધુનિકતાની હવા ચાલી છે, પણ તામિલનાડુ હજીય જૂની ઘરેડમાંથી બહાર નીકળી શક્યું નથી. પણ જયલલિતા પછી કરુણાનીધિની ગેરહાજરી થાય તે પછી તામિલનાડુમાં તદ્દન નવી પેઢીના રાજકારણીઓ રહેશે. આ બે નેતાઓના વારસો કોણ સંભાળે છે તેની ચર્ચા વચ્ચે બે ફિલ્મસ્ટારોમાંથી કોણ સફળતા મેળવશે તેની પણ ચર્ચા થશે. કેમ કે રજનીકાંતે જાહેરાત કરી દીધી છે પોતાના રાજકીય પક્ષની. કમલ હાસન પણ પોતાની રાજકીય મહત્તાવાકાંક્ષા જાહેર કરી ચૂક્યા છે. આ બે સ્ટારલોકો કઈ દિશાનું રાજકારણ અપનાવે છે તે અડધુંપડધું સ્પષ્ટ થયું છે. રજનીકાંત ભાજપ તરફ ઢળી રહ્યા છે, જ્યારે કમલ હાસન મૂળ દ્રવિડ રાજકારણ તરફ ઢળી રહ્યા છે. જોકે રજનીકાંતની છેલ્લી ફિલ્મમાં ગોરા અને કાળાના ભેદને એવી રીતે દર્શાવાયો છે કે કાળા એટલે વધારે સારા, જ્યારે ગોરા એટલે ધોળા બદમાશ. તેનો અર્થ એ કે તે પણ તામિલનાડુની મૂળભૂત લાગણીઓને, ઉત્તર ભારતના વર્ચસ્વને, આર્યત્વના પ્રભુત્વને પડકાર આપવાની પ્રજાની લાગણીને અવગણી શકશે નહિ. બીજી બાજુ અલવરપેટની કાવેરી હોસ્પિટલની આસપાસ કાર્યકરોનો જમાવડો થવા લાગ્યો હતો. કાર્યકરોની આંખમાં આંસુઓની ધારાઓ વહેતી જોઈને આપણને નવાઈ લાગી શકે છે, પણ તામિલનાડુમાં રાજકીય નેતાઓ જ આવી રીતને ઉત્તેજન આપે છે. શાંતિ જાળવવાની અપીલ કરતા રહેશે, પણ ટોળાં ભેગાં થતા રહે તેની કોશિશ પણ કરતાં રહેશે. આમ જોકે ટોળાં ભેગા કરવાની જરૂર નથી, આપોઆપ ભેગાં થઈ જાય છે, પણ તેને વિખેરી નાખવાની કોશિશ નહિ થાય.